Qashqadaryoda aholi va YPx xodimlari o'rtasida tortishuv sodir bo'ldi — video

Qashqadaryo viloyati Chiroqchi tumanida 26 aprel kuni aholi va YPx xodimlari o'rtasida tortishuv yuz berdi. Viloyat Ichki ishlar boshqarmasi holat yuzasidan munosabat bildirdi.
Ma'lum qilinishicha, shu kuni soat taxminan 17:30 da Chiroqchi tuman Ichki ishlar boshqarmasi Yo'l harakati xavfsizligi boshqarmasi Yo'l patrul xizmati inspektorlari tomonidan tuman markazidagi “Oziq-ovqat dehqon” MChJ bozori atrofida jamoat tartibini saqlash hamda avtomashinalar tirbandligini oldini olish maqsadida patrul maxsus avtomashinasi ovoz kuchaytirgich moslamasi bilan xizmat olib borilgan.

Shu jarayonda fuqarolar xizmat vazifasini bajarayotgan xodimlarning qonuniy talabiga bo'ysunmasdan faol qarshilik ko'rsatgan. Ulardan biri patrul avtomashinasini old o'rindig'ida bo'lgan YPx katta inspektori B. Karimovni xizmat kiyimining pagoni, bodi kamerasi va ko'krak nishonini yulib olgan.
xodimlar tomnidan qo'shimcha kuchlar chaqirtirilib, jamoat tartibi tiklangan.
xodimlarning qonuniy talabiga bo'ysunmasdan, faol qarshilik ko'rsatgan fuqarolar Sh.B., N.B., N.D. va Q.A. shaxsi aniqlanib, hozirda ularga nisbatan Chiroqchi tuman prokuraturasi tomonidan Jinoyat kodeksining 219-moddasi (Hokimiyat vakiliga yoki fuqaroviy burchini bajarayotgan shaxsga qarshilik ko'rsatish) 2-qismi bilan jinoyat ishi qo'zg'atilgan. Gumon qilinuvchilarning uch nafari JPKning 221-moddasi tartibida ushlanib, dastlabki tergov harakatlari olib borilmoqda.
Avvalroq Jizzaxda mast erkak IIB xodimlarini so'kib, ularga qarshilik ko'rsatgani xabar qilingan. Shuningdek, Toshkent viloyatida radar o'rnatilgan mashinadagi YPx xodimlariga qarshilik ko'rsatgan haydovchi ushlangani ma'lum qilingan.